AfriForum versoek optrede van nasionale polisiekommissaris - AfriForum
AfriForum het vandag 'n skrywe aan genl. Khehla Sitole, nasionale polisiekommissaris, gerig waarin die burgerregteorganisasie versoek dat hy 'n ondersoek loods na die Wes-Kaapse provinsiale polisiekommissaris en haar bestuurspan se ondeurdagte optrede tydens die hantering van 'n vreedsame protes in die Kaapstadse middestad.
AfriForum het op 24 Julie 2020 'n skrywe aan lt.genl. Yolisa Matakata, Wes-Kaapse polisiekommissaris, gerig waarin die organisasie redes versoek het vir die onnodige en hardhandige hantering van lede van die toerismebedryf. Die organisasie het in die skrywe sy skok uitgespreek oor die brutale en hardhandige hantering van dié lede wat in Kaapstad aan 'n vreedsame betoging deelgeneem het. Die SAPD het protesgangers met 'n waterkanon gespuit en met traangas en skokgrenate uiteengejaag.
"Die SAPD se optrede tydens die vreedsame optog waar die deelnemers as sagte teikens geïdentifiseer is, in teenstelling met hul huiwering om op te tree waar mense se eiendom en lewens deur kriminele en gewelddadige elemente bedreig word, dui op substandaard opleiding en die gepaardgaande onvermoë van die SAPD om wet en orde te handhaaf. In die lig hiervan het AfriForum ons misnoeë te kenne gegee oor Matakata se flou verweer en haar stelling verwerp dat die gebruik van die waterkanon in dié geval deel uitmaak van minimum geweld," sê Thomas van Dalen, AfriForum se waarnemende hoof van Gemeenskapsveiligheid vir die suidstreek.
Van Dalen het afgesluit deur te sê dat AfriForum positief is dat die nasionale polisiekommissaris hul versoek in 'n positiewe lig sal bejeën.
Post Tags:	#AfriForum#Betoging#genl Khehla Sitole#Inperking#Magsmisbruik#nasionale polisiekommissaris#Polisie#Polisiekommissaris#Thomas van Dalen